
HOTĂRÂRE

cu privire la monitorizarea emisiunilor muzicale
În conformitate cu prevederile art.56 alin.(6), art.58 lit.c) din Codul audiovizualului al Republicii Moldova şi în baza p.42 lit.d), m) şi o) din Regulamentul Consiliului de Observatori al Instituţiei Publice Naţionale a Audiovizualului Compania „Teleradio-Moldova”, aprobat prin Hotărîrea Consiliului de Observatori nr.1/3 din 09.02.2007,

în urma examinării Raportului de monitorizare a emisiunii „Evantai folcloric” prezentat de Raisa Lozinschi-Hadei, Raportului de monitorizare a emisiunii „Vedete la bis” prezentat de Aurelia Peru-Balan, Raportului de monitorizare a emisiunii „La noi în sat” prezentat de Aurelia Peru-Balan, Raportului de monitorizare a emisiunii „Templul muzicii” prezentat de Viorica Bogatu, Raportului de monitorizare a emisiunii „Dor” prezentat de Viorica Meșină-Prodan,

Consiliul de Observatori
HOTĂRĂŞTE:

1. Se ia act de Raportul de monitorizare a emisiunii „Evantai folcloric”, Raportul de monitorizare a emisiunii „Vedete la bis”, Raportul de monitorizare a emisiunii „La noi în sat”, Raportul de monitorizare a emisiunii „Templul muzicii” și Raportul de monitorizare a emisiunii „Dor”.
2. Anexa nr.1 Raportul de monitorizare a emisiunii „Evantai folcloric”, Anexa nr.2 Raportul de monitorizare a emisiunii „Vedete la bis”, Anexa nr.3 Raportul de monitorizare a emisiunii „La noi în sat”, Anexa nr.4 Raportul de monitorizare a emisiunii „Templul muzicii” și Anexa nr.5 Raportul de monitorizare a emisiunii „Dor” sunt parte integrantă a prezentei hotărâri.
3. Prezenta hotărâre intră în vigoare în ziua adoptării.

Prezenta hotărâre a fost adoptată cu votul a 6 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei
Consiliului de Observatori                                                      Viorica Bogatu

Anexa nr.1

Raport de monitorizare a emisiunii „Evantai folcloric”
(ediţiile monitorizate – februarie, martie, aprilie, mai 2012)
Producător: Nina Bolboceanu.

Tipul emisiunii: divertisment.

Tematica: cultural.

Periodicitatea: bilunară.

Ora difuzării: 12.00.

Durata: 40 de minute.

Prezentator: Nina Bolboceanu.

Nina Bolboceanu este, fără îndoială, omul cel mai potrivit din cadrul „Moldova 1” la momentul actual care poate realiza o astfel de emisiune. Este, în primul rând, o bună cunoscătoare a domeniului. Din emisiunile monitorizate, distingem două formate de emisiune produse şi prezentate de aceeaşi persoană – emisiune-eveniment (se axează, de obicei, pe reflectarea unui eveniment cultural în întregime) şi emisiune cu invitat/ţi în studio. În ambele cazuri, spaţiul acordat pieselor muzicale depăşeşte jumătate din volumul emisiunii. Excepţie a constituit emisiunea din 22 aprilie 2012, de Paştele Blajinilor, realizată în baza arhivelor cu interpreţi remarcabili de muzică populară, trecuţi în nefiinţă.
Avantaje:
· emisiunea prezintă valorile autentice ale folclorului nostru şi cele ale muzicii populare, care sunt alese reuşit;
· emisiunea este orientată bine în timp şi spaţiu (dacă e luna aprilie afară, emisiunea o să prezinte ramuri în floare, dacă sunt sărbătorile pascale, la „Evantai folcloric” o să apară în imagini neapărat o biserică etc.);
· emisiunea este dinamizată, uneori, de multiple mini-interviuri cu diverse persoane care au ce spune despre un eveniment sau altul (acest lucru se întâmplă, de regulă, în emisiunile realizate în baza unui eveniment la care participă mai multe persoane şi care sunt solicitate „pe loc” să dea interviu);
· prezentatoarea este bine informată vizavi de ceea ce prezintă şi timbrul vocii sale este potrivit pentru o astfel de emisiune;
· piesa muzicală din genericul emisiunii este aleasă reuşit;
· remarcăm schimbarea în bine a decorului emisiunii, faţă de cel din decembrie 2011 – ianuarie 2012.
Dezavantaje:
· grafica din genericul emisiunii este prea încărcată (este formată din trei elemente – ecranul este împărţit în partea de sus în două şi pe fiecare parte sunt prezentate imagini diferite, iar pe banda de jos se perindă instrumente muzicale ca şi pe o parte din susul ecranului. Aceleaşi elemente supărătoare cu instrumente muzicale putem observa şi în genericul emisiunii „Templul muzicii”);

· chiar dacă există două calapoade de emisiune, formatul este adesea anost şi numai piesele muzicale intercalate o salvează (telespectatorul poate să-şi dea seama din start ce îl aşteaptă într-o emisiune cu invitatul în studio Ion Dascăl, de exemplu);
· interviurile nu sunt prelucrate suficient, astfel încât acestea conţin uneori truisme şi repetări supărătoare (voxul cu Andrei Tamazlâcaru din emisiunea din 13 mai putea fi scurtat la început, de exemplu);
· prezentatoarea emisiunii nu lasă invitaţii sau intervievaţii sa răspundă la o întrebare a sa până la capăt, urmând imediat concluzii sau alte întrebări. Asta se întâmplă destul de des, iar comentariile sunt, uneori, ridicole („N-ai pus în grădină”, zice în glumă Nina Bolboceanu unei intervievate din emisiunea din 13 mai care susţine că a lăsat totul şi a venit la Muzeul de Etnografie şi Istorie Naturală. În emisiunea din 26 februarie, prezentatoarea nu lasă invitatul să răspundă până la urmă la întrebare şi îşi aduce aminte că a filmat și ea la festivalul de la Edineţ, pune întrebare peste întrebare, apoi repetă ostentativ că „ar trebui, ar trebui, ar trebui să facem un spectacol sau o emisiune, sau un CD”, că a colaborat şi ea la un spectacol al interpretei trecute în nefiinţă despre care se vorbeşte în emisiune);
· în emisiune putem remarca şi imagini „de umplutură” (în debutul emisiunii din 13 mai avem imagini cu publicul de la muzeu pe care se insistă prea mult);
· în general, emisiunile parcă nu au sfârşit. De cele mai dese ori, prezentatoarea nu îşi ia rămas bun de la telespectatori şi nici titrele nu apar la sfârșitul emisiunii, dar nici la început.
Recomandări:
· efort mai mare al realizatorilor emisiunii pentru dinamizarea ei (V.Ghimpu-Munteanu povesteşte într-un interviu din emisiunea din 13 mai cum a cules ea cu A.Tamazlâcaru piese de prin sud şi le-a învăţat. Telespectatorului i-ar fi interesant, probabil, să vadă şi să audă cum cântă, să spunem, mătuşa Ileana din Văleni cântecul pe care l-a auzit deja „şlefuit” la V.Ghimpu-Munteanu. Pentru asta ar fi fost necesar ca echipa de filmare să aibă o deplasare la fața locului);

· unificarea titrelor (la un interpret ii apare numele şi denumirea cântecului pe care tocmai îl interpretează, la altul numai numele, care stau câteva secunde pe ecran, la un al treilea – numele şi funcţia poate să-i stea pe ecran pe tot parcursul sincronului ca în cazul T.Tihmanovschi din emisiunea din 25 martie etc.);

· interviurile necesită o mai bună pregătire şi abordare, iar ceea ce rămâne la ecran trebuie „şlefuit” („Felicitări, Suzana!”, zice în emisiunea din 13 mai prezentatoarea, la care S.Popescu răspunde: „Multumesc!”. Microfonul însă stă în faţa interpretei, aşteptând o continuare, fără a urma întrebări şi aceasta se orientează, continuă după o pauză);

· cooptarea în echipă a unui producător care să vină cu idei noi, cu altă viziune asupra emisiunii, astfel încât aceasta să nu fie „om-emisiune” şi să împartă eforturile cu prezentatoarea, mai ales în condiţiile în care emisiunea a devenit, de curând, săptămânală.

Anexa nr.2
Raportul de monitorizare a emisiunii „Vedete la bis”
(ediţiile monitorizate – 6, 13 și 27 mai, 3, 17 și 22 iunie, 2012)
Emisiune săptămânală.
Durata – 60 minute. 
Producător – Valentina Vătavu.

Prezentatoare – Victoria Lungu.

Concluzii:

La ora actuală, emisiunea de divertisment „Vedete la bis” este una din cele mai reușite proiecte la „Moldova 1”. Emisiune dinamică, cu o tematică bine definită. De regula, sunt bine grupați invitații, după categorii de vârste, genuri de muzică. Atmosferă încinsă în studio. Generic modern, în formatul emisiunii. Publicul e mereu în schimbare. Prezentatoarea are stil foarte bine definit: vestimentația, coafură și machiaj. Cu toate acestea, reieșind din formatul neomogen al edițiilor, pare-se că echipa de creație se află încă în căutarea formatului optim – cu sau fără public. Din acest motiv în unele ediții este prezent public pe platou, în altele acesta lipsește.
În aceeași ordine de idei, remarcam structura publicului invitat – liceeni.  Într-o emisiune aceștia au fost de la Liceul „Gh. Asachi”, în altele două – de la Liceul „Ion Creangă”, care nici măcar nu sunt instituții de învățământ de profil muzical. Producătorul trebuie să țină cont de faptul că publicul țintă al emisiunii are o bază mult mai extinsă. Și atunci, întrebările banale sau naive, formulate de către liceeni, care se transformă în participanți activi ai emisiunii, pot determina o parte din telespectatori sa aleagă un alt post TV. Unele din aceste ediții, pe anumite porțiuni temporale, se asociază cu întâlnirile elevilor cu fanii lor.
Se repetă des aceiași invitați. Cel puțin, în emisiunile examinate (nu este cel mai mare cusur, motivele fiind clare).
Ținând cont de formatului emisiunii și decorului de platou, în opinia noastră, sunt prea lungi interviurile montate. De exemplu, stând în picioare în fața publicului, intervievatul este nevoit să răspundă timp de 7-8 minute la întrebări de genul: „Povestește cum a decurs cariera ta?” Cred, că nu este formatul cel mai potrivit pentru a povesti compact CV-ul. Nu sunt justificate – pe platou – astfel de întrebări cum ar fi: Cine este regizorul? Cine este autorul textului? Aceasta trebuie să constituie informația cunoscută apriori de moderatoare și transmisă, prin text jurnalistic ajustat, publicului telespectator.
Deficiențe:
În două emisiuni din cele vizionate – din 3 iunie și 17 iunie – doar prima parte a emisiunii a fost originală, în partea a doua fiind utilizate secvențe din emisiuni anterioare. În emisiunea din 17 iunie (minutul 33.29) după fraza prezentatoarei „Urmează încă un moment muzical”, scenariul emisiunii originale se întrerupe. Dacă în prima parte nu este prezent public pe platou, în așa-numita parte a doua acesta apare. În schimb, dispare prezentatoarea emisiunii, ca să  apară la finalul emisiunii cu alt look, în altă vestimentație. În acest interval de timp, textele intermediare sunt substituite de întrebările puse de liceenii din studio. Avem, de fapt, un sindrom al emisiunii abandonate.
În ediția din 3 iunie fenomenul emisiunii abandonate se repetă la minutul 30.20.
Faptul constatat reprezintă o lipsă de respect față de telespectatori și o compromitere de imagine pentru postul public de televiziune.
Pentru precizare, vom consta că în edițiile din 3 și 17 iunie au fost utilizate  secvențe din emisiunile din 6 și 13 mai.

Sugestii și recomandări:
Pentru modernizarea emisiunii și racordarea la ultimele tendințe ale produsului televizual, e necesar a se renunța la interviuri lungi în favoarea unor scenarii cu texte compacte, replici scurte, care să conțină informații implicite despre interpretul care urmează să evolueze. Aceasta ar ridica calitatea emisiunii, dinamismul ei, desigur, revendicând și un efort creativ incomparabil din partea realizatorilor emisiunii.
În opinia noastră, emisiunea ar câștiga, dacă ar fi prezentată de doi moderatori. Printre tinerii interpreți sunt suficienți potențiali prezentatori pentru o emisiune muzicală. Fețele noi, carismatice ar spori gradul de atractivitate a emisiunii.
Sunt prea puține improvizări. Interviurile lungi și piesele integrale dezbat din dinamismul emisiunii. Intervențiile liceenilor sunt banale și privează emisiunea de propria marcă, pe care se părea că deja o are.
De remarcat, că greșeli de vorbire se constată mai puține sau puține, comparativ cu alte emisiuni de acest gen.
Anexa nr.3

Raportul de monitorizare a emisiunii „La noi în sat”

(ediţiile monitorizate – 3 și 17iunie, 2012)
Emisiune bilunară.

Durata – 40 minute.
Producător – Aurelia Vartic.

Constat, cu regret, că realizatorii emisiunii au neglijat integral recomandările făcute de către membrii Consiliului de Observatori, în urma monitorizărilor anterioare. Persistă aceleași carențe, la care deja ne-am referit: lipsa textului jurnalistic calitativ, prezentator nepotrivit.
Astfel, comentariile, scurtele fraze de trecere de la un subiect la altul sunt sub orice critică. Emisiunea are nevoie de un redactor-stilizator sau de un prezentator, bun cunoscător al limbii române. Deocamdată emisiunea în cauză, care aduce în platou valori autentice (!!!), este poluată lingvistic cu fraze non-artistice, străine textului publicistic. Exemple: „Recent am sărbătorit Ziua internațională a copiilor. Deci, am invitat un ansamblu de copii…”, „Următoarele minute ale emisiunii le oferim…”, „Echipa noastră a fost totdeauna generoasă cu tinerii interpreți…”, „Cu aceste versuri ne-am propus să prezentăm pe…”
Ediția din 17 iunie. Prezentatorul și protagonistul emisiunii – Ioan Paulenco, Artist al Poporului. Subiectul emisiunii – tradițiile de nuntă, conăcăriile.
Considerăm categoric de prisos mesajul de mulțumire din debutul emisiunii adresat dlui C.Marin. „M-am dus la el, l-am rugat… Îi mulțumesc!” … Fraze care trebuie să rămână material brut în sălile de montaj.

Acest caz, pare-se, este cu totul ieșit din comun. Cine a vizionat și a semnat scenariul înainte de difuzare?
Emisiunea dată este un model de prelegere în fața studenților. Nu este televizată. Se cerea o înscenare a momentelor evocate, secvențe de filme artistice, documentare din arhivă.
Concluzii: prezentator nou, poziționarea distinctă a emisiunii în raport cu Evantai folcloric. În pofida altor opinii vehiculate, emisiunea trebuie păstrată în grila de emisie, ținându-se cont de recomandările făcute.

Anexa nr.4

Raportul de monitorizare a emisiunii „Templul muzicii”
 (ediţiile monitorizate – ianuarie-mai 2012)
Tipul emisiunii: cognitiv-artistică.

Tematica: muzicală.

Periodicitatea: bilunară.

Ora difuzării: luni, 22.15.

Producător: Natalia Moraru-Vasilcău.

Durata: 40 min.
Prezentator: Natalia Moraru-Vasilcău.

Regizor – Antonina Cotun.
Conținut. Concepută ca o emisiune menită să familiarizeze telespectatorii cu valorile muzicii academice naționale și universale, cu muzicieni afirmați și cu evenimente culturale importante, precum și să prezinte în premieră absolută creații muzicale din palmaresul componistic universal, emisiunea „Templul Muzicii” își onorează în linii mari misiunea asumată. Cele opt emisiuni din 2012  monitorizate oferă o informație variată legată de domeniul muzicii academice, printre acestea numărându-se: documentarul „Maria Cebotari”, relansarea căruia s-a produs la începutul acestui an, Mozart și creația sa ancorată în viața culturală a Republicii Moldova, jubileul de 70 de ani ai compozitorului și violonistului Boris Dubosarschi, noutăți din viața și creația compozitorilor Republicii Moldova, frații naistul Ștefan și clarinetistul Ion Negură jr., cea de-a II-a ediție a Festivalului Internațional Bach în Moldova, tinerii instrumentiști afirmați peste hotare, Festivalul saxofoniștilor la Chișinău ș.a.
Indiscutabil, materialul muzical select și riguros în interpretarea unor artiști valoroși din țară și de peste hotare reprezintă partea bună a acestei emisiuni.

Punctul forte al emisiunii este faptul că autoarea triază foarte bine interlocutorii. Sunt exact oamenii potriviți, care reproduc sau completează mesajul subiectelor abordate.
În emisiuni se perindă mulți tineri interpreți, inclusiv copii, creând o impresie amplă despre noua generație de muzicieni care deja aduce o contribuție considerabilă la dezvoltarea culturii naționale.
Din mai multe emisiuni transpare relația frumoasă profesor-discipol, aceasta fiind una extrem de importantă în constituirea viitorului instrumentist.
Sunt adecvat valorificate materiale din arhivă televiziunii, un câștig fiind și implicarea frecventă a Orchestrei Simfonice a IPNA Compania „Teleradio-Moldova”.
Regie. Sub aspect regizoral, emisiunea lasă de dorit. Nu există un concept regizoral clar, original. De fapt, nu există niciun concept sau sistem în expunerea materialului. Rubricile sunt sporadice, în unele emisiuni imediat după generic sunt montate interviuri scurte cu protagoniștii prin gura cărora se anunță tema emisiunii, aparițiile prezentatoarei de cele mai multe ori nu sunt motivate. Stângace, ba chiar plate, sunt unele formule regizorale folosite: intercalările din filme artistice în emisiunea consacrată tinerilor muzicieni (Radu Marian et all.).

Scenografie. Din opt emisiuni, două au fost realizate în studio. Platoul, nici nu supără, nici nu impresionează, dar nici nu este personalizat, un asemenea platou ar putea găzdui discuții de orice gen.
Prezentare. Daca în ce privește competența, nu avem nimic de reproșat autoarei, acest fapt datorându-se și studiilor muzicale speciale pe care le are, calitatea sa de prezentatoare ridică mai multe semne de întrebare. Pare lacunar limbajul, modul de exprimare jurnalistică, mai cu seamă când apare în cadru: declarativ, anost, pășunist. Și asta cu toate că întrebările pe care le adresează interlocutorilor săi dovedesc competența deja amintită, faptul că posedă materialul și informația muzicală. Transpar totuși multe întrebări inutile și gafe impardonabile, de felul: „Este (Bach) interpretat la justa lui valoare?”, avându-se în vedere, probabil, dacă nivelul de interpretare este sau nu profesionist.
Concluzii și recomandări. Emisiunea urmează să fie reformatată radical, sub toate aspectele: scenariu, concept regizoral, prezentare, un nou generic, denumire. Trebuie găsit un alt prezentator. Una din problemele „Moldova 1”, când autorul evoluează în propria emisiune ca prezentator, urmează a fi soluționată odată pentru totdeauna. În televiziune urmează să fie elaborat mecanismul  de evaluare a persoanelor bune pentru prezentare, care să excludă reacțiile bolnăvicioase și conflictele. Dar și un mecanism care să elimine din start erorile și stângăciile atât de frecvente în unele emisiuni.

Este necesar de dublat periodicitatea emisiunii „Templul muzicii”, astfel ca ea să devină o emisiune săptămânală, cu durata de 40 sau de 30 de minute.

Anexa nr.5

Raportul de monitorizare a emisiunii „Dor”
(ediţiile monitorizate – mai 2012)
Tipul emisiunii: divertisment.

Tematica: muzicală.

Periodicitatea: bilunară.

Ora difuzării: sâmbătă, 11.30.

Durata: 30 min.

Producător și prezentator: Silvia Carauș.

Regizor – Antonina Cotun.

Cele două emisiuni monitorizate în luna mai sunt realizate în același format. Invitații emisiunilor monitorizate – dirijorul Serghei Ciuhrii și compozitorul Anatol Lupu. Emisiunea aduce în fața telespectatorilor personalități foarte interesante din domeniul muzicii autohtone. Spre deosebire de alte emisiuni muzicale, emisiunea „Dor” are un format clar. Formatul ei presupune că invitatul își povestește propria biografie, fapt care transformă emisiunea într-un interviu de 30 de minute.

Cu toate că invitații sunt personalități cu biografii bogate, emisiunea este  lipsită de dinamism. Lipsește totalmente prezența unui autor care ne-ar aduce un material bogat și divers, despre o personalitate în contextul unei epoci. Nu se face legătura cu epoca și locurile în care a trăit invitatul. Arhiva Companiei este valorificată superficial, doar pentru fragmente muzicale. Din această cauză, cele mai emotive momente din biografia invitaților apar șterse și lipsite de culoare. Din păcate, un spectator tânăr nu va înțelege despre ce povestește invitatul și, respectiv, nu va fi atras de o astfel de emisiune.
Ultimul moment, cel mai important, este că aceasta nu este o emisiune muzicală. Biografiile invitaților nu sunt prezentate nicidecum în contextul dezvoltării muzicii autohtone. Nu e clar ce tendințe muzicale predominau într-o perioadă sau alta a vieții și carierei muzicale a invitatului. Nu se vorbește nimic despre diversitatea de genuri muzicale în care încearcă sau realizează ceva protagonistul. De exemplu, vizionând  interviul cu Anatol Lupu, telespectatorul neprofesionist ar presupune doar, din clipurile folosite, că protagonistul a încercat mai multe genuri de muzică. Autoarea emisiunii însă în comentariile sale, nu dezvăluie nimic ce-ar  ajusta biografia povestită de către invitat. Comentariile autorului emisiunii sunt arbitrare, doar pentru a face legătura, atunci când ea lipsește.
Concluzii: O astfel de emisiune este necesară doar în cazul în care se schimbă radical formatul ei. Formatul de interviu de 30 de minute cu inserturi de clipuri muzicale este unul mort. Televiziunile moderne au depășit demult un astfel de gen de emisiuni.
Considerăm că s-ar putea realiza o emisiune interesantă, care ar mări audiența, fără costuri suplimentare. Aceasta, însă, ar cere o implicare mult mai mare a autoarei emisiunii, o documentare profundă, o selecție amplă a materialelor de arhivă și un montaj mult mai dinamic.

